钦定古今图书集成/明伦汇编/氏族典/第105卷 > 《廖用贤尚友录》 > 裴𬱟
## 钦定古今图书集成/明伦汇编/氏族典/第105卷 > 《廖用贤尚友录》 > 裴𬱟

按《晋书裴秀传》：“秀子𬱟，字逸民，弘雅有远识，博学稽
古，自少知名。贾充表秀有佐命之勋，不幸嫡长丧亡，
遗孤稚弱。𬱟才德英茂，足以兴隆国嗣。诏𬱟袭爵，𬱟
固让不许。太康二年，征为太子中庶子，迁散骑常侍。
惠帝即位，转国子祭酒，兼右军将军。”初，𬱟兄子憬为
白衣𬱟，论述世勋，赐爵高阳亭侯。杨骏将诛也，𬱟领
左军将军，屯万春门。及骏诛，以功封武昌侯。𬱟请以
封憬，帝竟封𬱟次子该。𬱟苦陈请以封憬，该时尚主，
故帝不听。累迁侍中、尚书，加光禄大夫。每授一职，未
尝不殷勤固让，表疏十馀上。𬱟深虑贾后乱政，旦夕
劝说从母广城君，令戒谕贾后，亲待太子。迁尚书左
仆射，侍中如故。𬱟虽后之亲属，然雅望素隆，四海不
谓之以亲戚进也，惟恐其不居位。俄复使𬱟专任门
下，固让不听。愍怀太子之废也，𬱟与张华苦争，不从。
初，赵王伦谄事贾后，𬱟甚恶之。伦数求官，𬱟与张华
复固执不许，由是深为伦所怨。伦又潜怀篡逆，欲先
除朝望，因废贾后之际遂诛之，时年三十四。二子嵩、
该，伦亦欲害之。梁王肜、东海王越称“𬱟父秀有勋王
室，不宜灭其后嗣”，故得不死，徙带方。惠帝反正，追复
𬱟本官，改葬以卿礼，谥曰成。以嵩嗣爵，为中书黄门
侍郎。该出后从伯。为散骑常侍。并为乞活贼陈午
所害。